RÅDETS RESOLUTION

af 21. juni 1999

om reformen af forsendelsesordningerne

(1999/C 193/01)

RÅDET FOR DEN EUROPÆISKE UNION -

son henviser til traktaten om oprettelse af Det Europæiske Fællesskab, og

som tager følgende i betragtning:

(1) Forsendelsesordningerne har for såvel erhvervslivet som toldmyndighederne udviklet sig til et uundværligt og velfungerende handelspolitisk instrument, der bidrager til at fremme og administrere den stærkt stigende internationale varehandel. Det samme gør sig gældende for

- Fællesskabets forsendelsesprocedurer for transport af varer inden for Fællesskabet på grundlag af en EF-toldkodeks(1),

- den fælles forsendelsesprocedure for samhandelen mellem Fællesskabet, EFTA- og Visegrad-landene på grundlag af den multilaterale konvention mellem EF og EFTA om en fælles forsendelsesprocedure(2), og

- transit-proceduren på grundlag af TIR-carneter for godstransporter mellem Fællesskabets medlemsstater og de øvrige kontraherende parter i TIR-konventionen(3), især i Central- og Østeuropa

hvorefter varer kan transporteres enten inden for Fællesskabets toldområde eller mellem dette område og tredjelande med et minimum af formaliteter, idet opkrævning af told og nationale afgifter for disse varer udsættes;

(2) på grund af den stadig stigende trafik, der skyldes åbningen af grænserne til de central- og østeuropæiske lande og globaliseringen, og erfaringerne med transithandlens udvikling som følge af virkeliggørelsen af det indre marked og den forventede udvidelse af den fælles forsendelsesprocedure til at omfatte endnu flere central- og østeuropæiske lande vil forsendelsesprocedurerne blive stadigt vigtigere i fremtiden, selv efter Fællesskabets udvidelse; på nuværende tidspunkt behandler Fællesskabets toldmyndigheder hvert år ca. 20 millioner forsendelsesekspeditioner administrativt på grundlag af traditionelle tolddokumenter;

(3) forsendelsesordningerne er blevet misbrugt af internationale kriminelle organisationer, først og fremmest i forbindelse med smugleri af højtbeskattede varer (cigaretter, alkohol) og følsomme landbrugsvarer (kød, mælkepulver, sukker mv.) i forbindelse med vejtransport;

(4) på grund af problemerne med svig er der på et tidligt tidspunkt truffet foranstaltninger og indført særbestemmelser, der allerede har bidraget væsentligt til at bevidstgøre erhvervslivet og toldmyndighederne og til at begrænse misbruget af forsendelsesordningerne;

(5) de mangler ved anvendelse af ordningerne, der må konstateres i praksis som følge af det store antal forsendelsesekspeditioner, gør det imidlertid nødvendigt konsekvent at videreføre reformen af forsendelsesordningerne;

(6) Europa-Parlamentets henstillinger og de forslag, som Kommissionen på dette grundlag har fremsat i sin handlingsplan om forsendelse i Europa(4), udgør det væsentligste grundlag for de nødvendige foranstaltninger til sikring af en effektiv behandling af og kontrol med forsendelserne;

(7) på baggrund af de hidtidige erfaringer med gennemførelsen af handlingsplanen og under hensyn til formandskabets statusrapport over reformen af forsendelsesprocedurerne, som Rådet tog til efterretning den 21. juni 1999, bør kravene til den videre indsats - både for så vidt angår de lovgivningsmæssige og operationelle foranstaltninger og forbindelse med indførelsen af edb i forsendelsesprocedurerne - defineres meget nøje, så der snarest muligt kan gøres yderligere konkrete fremskridt;

(8) både af hensyn til det berørte erhvervsliv og de berørte toldmyndigheder bør en reform af Fællesskabets forsendelsesordninger og den fælles forsendelsesprocedure, der er aftalt mellem Fællesskabet, EFTA-landene og Visegrad-landene, i videst muligt omfang gennemføres parallelt;

(9) ændringer af lovbestemmelserne vedrørende de hver for sig meget forskellige områder, bør bygge på en grundig analyse af de faktiske forhold og de ændrede rammebetingelser, hvori der tages hensyn til de praktiske erfaringer, der er gjort; generelt bør kvaliteten af de ændrede bestemmelser have førsteprioritet;

(10) de operationelle foranstaltninger, der er iværksat, nødvendiggør en yderligere konsekvent, fælles indsats med henblik på at komme nærmere en virkeliggørelse af hovedmålene, i Europa-Parlamentets og Rådets beslutning nr. 210/97/EF af 19. december 1996 om vedtagelse af et handlingsprogram for toldvæsenet i EF ("Told 2000")(5), nemligt at de europæiske toldmyndigheder skal fungere som én samlet myndighed;

(11) der bør endvidere henvises til de mål, der blev opstillet i Rådets resolution af 23. november 1995 om datamatisering af forsendelsesprocedurerne(6), så der hurtigst muligt kan finde en dækkende edb-indførelse sted af forsendelsesprocedurerne i alle berørte lande -

BEKRÆFTER

Europa-Parlamentets konklusioner, hvorefter forsendelsesordningerne er af afgørende betydning for tilvejebringelsen af en effektiv erhvervsstruktur i Europa, og at det derfor bør sikres, at de fungerer effektivt i et sikkert og kontrollerbart miljø,

NOTERER

at der er gjort væsentlige fremskridt, navnlig på det lovgivningsmæssige område, med reformen af forsendelsesordningerne,

ER ENIGT OM

- at reformen af forsendelsesordningerne skal tjene til at sikre, dels at de fortsat kan anvendes som instrument til fremme af den grænseoverskridende varehandel, dels at de udgør en tilstrækkelig sikker procedure for udsættelse af afgiftsbetalingen, så forebyggelsen og bekæmpelsen af svig fortsætter

- at reformen af forsendelsesordningerne skal videreføres under skyldigt hensyn til erhvervslivets synspunkter ved at gennemføre lovgivningsmæssige og fælles operationelle foranstaltninger samt en hurtig indførelse af edb i alle berørte lande

- at de nødvendige lovgivningsmæssige skridt og fælles operationelle foranstaltninger vil blive truffet under hensyn til, hvor hastende de hver især er, med henblik på at sikre erhvervslivets og toldmyndighedernes ensartede anvendelse af disse bestemmelser.

OPFORDRER

- Kommissionen til under hensyn til ovennævnte mål hurtigt at videreføre reformen af forsendelsesordningerne sammen med medlemsstaterne og i dialog med erhvervslivet; i den forbindelse bør foranstaltningerne til sikring af en ensartet anvendelse af forsendelsesreglerne og en snarlig indførelse af de nødvendige lovændringer tillægges en særlig vægt

- medlemsstaterne til aktivt at yde deres bidrag til reformen af forsendelsesordningerne, idet de tager skyldigt hensyn til erhvervslivets synspunkter ved:

- at lægge større vægt på forsendelsesreformen

- at træffe passende operationelle foranstaltninger for at sikre, at forsendelsesordningerne fungerer efter hensigten

- at tage de nødvendige skridt for at sikre en hurtig indførelse af edb i forsendelsesprocedurerne,

OPFORDRER

Kommissionen til at fremsende denne resolution til parterne i konventionen mellem EF og EFTA om en fælles forsendelsesprocedure og tage skridt til, at der i Den Blandede Kommission vedtages en om muligt enslydende henstilling.

(1) Rådets forordning (EF) nr. 2913/92 af 12. oktober 1992 om den fælles toldkodeks (EFT L 302 af 19.10.1992, s. 1). Forordningen er senest ændret ved forordning (EF) nr. 955/1999 (EFT L 119 af 7.5.1999, s. 1).

(2) Konvention af 20. maj 1987 om en fælles forsendelsesprocedure (EFT L 226 af 18.8.1987, s. 2).

(3) Toldkonvention af 14. november 1975 om international godstransport på grundlag af TIR-carneter

(4) Meddelelse fra Kommissionen til Europa-Parlamentet og Rådet - "En handlingsplan for forsendelse i Europa - En ny toldpolitik" (EFT C 176 af 10.6.1997, s. 3).

(5) EFT L 33 af 4.2.1997, s. 24.

(6) EFT C 327 af 7.12.1995, s. 2.